Drie verbrand onherkenbaar in ongelukArgieffoto Vier mense is dood in ŉ ongeluk Donderdagaand op die N12 in Noordwes, toe ŉ vragmotor van voor teen ŉ ligte voertuig gebots het. Die ongeluk het 19:40 tussen Bloemhof en Wolmaransstad plaasgevind. Die vragmotor was op pad van Bloemhof na Wolmaransstad toe dit van voor teen ŉ motor, wat in die teenoorgestelde rigting onderweg was, vasgery het. Die twee voertuie het met die botsing dadelik aan die brand geslaan. Een insittende van die motor is uitgeslinger. Die ander drie passasiers is vasgekeer in die motor en het onherkenbaar verbrand. Die bestuurder van die vragmotor het ernstige beserings aan sy bene opgedoen. “Die polisie ken tans die oorledenes uit. Hulle ondersoek ook ŉ saak van strafbare manslag,” het Alpheus Koonyaditse, woordvoerder van die departement van openbare veiligheid en vervoer in Noordwes, Vrydag in ŉ verklaring gesê.